આખા વિશ્વમાં ખાવાની બાબતમાં ગુજરાતીઓની છાપ વેજીટેરિઅન એટલે કે શાકાહારી પ્રજાની છે. જોકે આજના ગુજરાતીઓ સખત મહેનત કરીને રૂઢ થઈ ગયેલી આ છાપને તોડી રહ્યા છે. નવી પેઢી પોતાનાથી થાય તેટલી તેમને મદદ કરી રહી છે. બહાર નીકળતા ગુજરાતીઓ કોઈ પણ ભોગે શાકાહાર શોધતા, તેના માટે ખૂબ ફરતા, રઝળતા, જો શાકાહારી ભોજન ના મળે તો ઉપવાસ કરતા પણ માંસાહારની સામે તો ના જ જોતા. જો નોનવેજ ખોરાકની સુગંધ આવી જતી તો ગુજરાતીને ઊલટી (વોમિટ) થઈ જતી. ઘણા ગુજરાતીઓને માથું ચડી જતું. કોઈ કાળે આ પૃથ્વી પર શાકાહારના એવા આગ્રહી ગુજરાતીઓ પણ વિદ્યમાન હતા જે લોકો માંસાહારની સુગંધ, ભૂલથી લેવાઈ ગઈ હોય તો પણ થોડા નકરોડા ઉપવાસ ખેંચી કાઢતા. હોટલમાં જમવા જતા ગુજરાતીઓ બે-ત્રણ વખત પૂછીને પાકું કરી લેતા કે અહીં માત્ર વેજિટેરિન ખોરાક જ મળે છે ને ? કેટલાક ચુસ્ત લોકો તો રેસ્ટોરન્ટ કે હોટલના રસોડામાં જઈને તપાસ કરી આવતા કે નોનવેજ તો નથી ને ?